钦定古今图书集成/明伦汇编/官常典/第540卷 > 赵辅
## 钦定古今图书集成/明伦汇编/官常典/第540卷 > 赵辅

按《明外史李震传》：“辅字良佐，凤阳人。袭职为济宁左
卫指挥使。景帝嗣位，求将才，王直等荐辅。石亨试之，
言辅娴骑射，有智谋，擢署都指挥佥事，分典京营训
练。久之，进署都督佥事，充左参将，守怀来。天顺初，征
入右府莅事。成化元年，以中府都督同知拜征夷将
军，与韩雍讨两广蛮，克大藤峡，先后俘斩万馀。甫还”，
抵国门，而蛮入浔州。言官交劾。帝不听。封辅武靖伯。
已，广西巡按御史端宏谓：“贼流毒方甚，而辅妄言贼
尽冒封爵。不罪辅，无以示戒。”辅乃自陈战阀，委其罪
于守将欧信。帝皆弗问。三年总兵征迤东，与都御史
李秉从抚顺关深入，连战破之。论功进侯。八年，廷议
大举搜河套，拜辅将军，陕西、延绥、宁夏三镇兵皆听
节制。辅至榆林，寇已深入，留连三月始去。辅不能制，
与王越疏请罢兵。言者交论辅、越罪。给事中郭镗往
勘，还言：“寇于六月深入平凉、巩昌、临洮，被劫掠者四
千馀户，杀掠人畜三十六万四千有奇。迨七月而纵
横庆阳境内。辅、越已至榆林，逡巡不进。宜治辅、越弛
兵玩寇罪。”帝不纳。辅还，犹督京营。言者攻益力，诏姑
置之。辅辞侯，乞世伯。帝许其世伯，侯如故，仅减禄二
百石。言官力争，不听。辅复上疏暴功，言：减禄无以赡
老。又云：“陛下命内官卢永征南蛮，黄顺、汪直诛东北
寇，皆莫大功，宜付史馆。”余子俊等请寘辅于法，卒不
问。十二年解营务，家居十年卒。赠容国公，谥恭肃。辅
少俊辩有才，善词翰，喜交文士，遂用起名。亦好结权
幸，故屡遭抨击，卒无患。子承庆嗣。